ΓΡΑΠΤΗ ΕΡΩΤΗΣΗ P-2209/00

υποβολή: Robert Evans (PSE) προς την Επιτροπή

(26 Ιουνίου 2000)

Θέμα: Συμβολαιογράφοι

Γνωρίζει η Επιτροπή ότι στη Γαλλία και στο Βέλγιο εξακολουθεί να εφαρμόζεται η πρακτική που εισήχθη τον 19ο αιώνα να μπορούν να ορίζουν οι συμβολαιογράφοι τα τέκνα τους ως διαδόχους στη θέση τους; Δημότες του Λονδίνου που θέλησαν να εγκατασταθούν στις χώρες αυτές αντιμετώπισαν σοβαρές δυσκολίες λόγω των απαρχαιωμένων αυτών νόμων.

Οι συνέπειες της παράδοσης αυτής είναι ότι στη Γαλλία περισσότεροι από το εν τρίτον των συμβολαιογράφων έχουν γονέα που έχει εργασθεί στον συμβολαιογραφικό κλάδο και ότι στο Βέλγιο, τα τέκνα των συμβολαιογράφων τυγχάνουν προτιμησιακής μεταχείρισης κατά την επιλογή. Αυτό μπορεί να θεωρηθεί ως φραγμός για τα άτομα που διαθέτουν τα κατάλληλα προσόντα και επιθυμούν να γίνουν συμβολαιογράφοι, επειδή παρεμποδίζονται να εισέλθουν στο επάγγελμα, και με αυτό τον τρόπο περιορίζεται ο ανταγωνισμός. Πιστεύει η Επιτροπή ότι από αυτό αποτελεί παραβίαση των διατάξεων περί ελεύθερης κυκλοφορίας των προσώπων εντός της Ενιαίας Αγοράς;

Εξάλλου, μόνο το δέκα τοις εκατόν των γάλλων συμβολαιογράφων είναι γυναίκες, επειδή η κληρονομική αρχή της διαδοχής των γάλλων συμβολαιογράφων εφαρμόζεται μόνον στα άρρενα τέκνα. Εκτιμά η Επιτροπή ότι αυτό συνιστά έμμεση μορφή διακρίσεων λόγω φύλου;

Απάντηση του κ. Bolkestein εξ ονόματος της Επιτροπής

(17 Ιουλίου 2000)

Ο διορισμός συμβολαιογράφων εμπίπτει στο πεδίο αρμοδιότητας των κρατών μελών. Στο Βέλγιο και στη Γαλλία οι συμβολαιογράφοι διορίζονται από τις δημόσιες αρχές. Η Επιτροπή δεν έχει στη διάθεσή της ακριβείς πληροφορίες σχετικά με την πρακτική στην οποία αναφέρεται ο αξιότιμος βουλευτής.

Ο σημαντικός αριθμός τέκνων συμβολαιογράφων που ακολουθούν το επάγγελμα αυτό, τον οποίο επισημαίνει ο αξιότιμος βουλευτής, ίσως να οφείλεται στον ιδιαίτερα προσοδοφόρο χαρακτήρα των συμβολαιογραφείων. Αυτό το οικονομικό γεγονός, που συμβαίνει και με άλλα ελεύθερα επαγγέλματα, αποτρέπει συχνά τα άτομα τα οποία δεν έχουν τα οικονομικά μέσα που απαιτούνται για την απόκτηση συμβολαιογραφείου, από το να θέτουνποψηφιότητα για το διορισμό τους ως συμβολαιογράφοι. Θα πρέπει στο σημείο αυτό να αναφερθεί ότι η συνθήκη ΕΚ δεν προδικάζει με κανένα τρόπο το καθεστώς ιδιοκτησίας στα κράτη μέλη (άρθρο 295 (πρώην άρθρο 222)). Το οικονομικό αυτό εμπόδιο δεν αποτελεί μέτρο που αντιβαίνει στα άρθρα 43 ή 49 (πρώην άρθρα 52 και 59) της συνθήκης ΕΚ. Ο διορισμός συμβολαιογράφων γίνεται, με βάση τις πληροφορίες που έχει στη διάθεσή της η Επιτροπή, σύμφωνα με αντικειμενικούς κανόνες που αφορούν, κυρίως, τα επαγγελματικά προσόντα.

Όσον αφορά τον ισχυρισμό περί διακριτικής μεταχείρισης λόγω του φύλου επειδή στη Γαλλία το κληρονομικό δικαίωμα διαδοχής στο επάγγελμα του συμβολαιογράφου αφορά μόνο του άρρενες απογόνους, η Επιτροπή σκοπεύει να ζητήσει από τις γαλλικές αρχές ναποβάλουν διευκρινίσεις για το ζήτημα αυτό. Πράγματι, ενδέχεται ναφίσταται άμεση διακριτική μεταχείριση που απαγορεύεται από το κοινοτικό δίκαιο και πιο συγκεκριμένα από την οδηγία 86/613/ΕΟΚ του Συμβουλίου της 11ης Δεκεμβρίου 1986 σχετικά με την εφαρμογή της αρχής της ίσης μεταχείρισης ανδρών και γυναικών που ασκούν ελεύθερη επαγγελματική δραστηριότητα συμπεριλαμβανομένης της γεωργικής δραστηριότητας και την προστασία της μητρότητας(1) και από την οδηγία 76/207/ΕΟΚ του Συμβουλίου της 9ης Φεβρουαρίου 1976 σχετικά με την εφαρμογή της αρχής της ίσης μεταχείρισης μεταξύ ανδρών και γυναικών όσον αφορά την πρόσβαση στην απασχόληση, στην κατάρτιση και στην επαγγελματική σταδιοδρομία και τις συνθήκες εργασίας(2).

(1) ΕΕ L 359 της 19.12.1986.

(2) ΕΕ L 39 της 14.2.1976.